桃花犬行
作者：釋居簡
朝代：宋

paragraphs: 非玄非黄花蒙茸，炫晝不減原上紅。
無功指蹤走原野，兔盡倘可逃災凶。
禁林都是秋聲樹，滿身何處沾紅雨。
苔痕玉砌卧斜陽，又誤零霞低薄暮。
楓宸紫闕芳霧濛，長門永巷泠泠風。
夜嚴不聲白晝永，羊車所至隨從容。
鬼瞰高明目不瞬，勾連狸怪狐妖逞。
百步雖無檻虎威，雙睛何用軒轅鏡。
熙陵以西一鉏地，寸金寸土君王賜。
平分只與碧銜霞，生死恩榮略相似。
相如飛轍自蜀都，初因狗監誦子虛。
四夷來王亦典麗，御考自稱前進士。